ເກົາຫຼີ​ໃຕ້ ເຮັດ​ສົງ​ຄາມ ກັບ​ໄວ​ຣັ​ສ​ໂຄ​ໂຣ​ນາ ໃນ​ຂະ​ນະ​ທີ່ ລັດ​ຖະ​ບານ​ປະ​ເທດ​ຕ່າງໆ ພະ​ຍາ​ຍາມ ຈະ​ຍຸ​ຕິ​ການ​ແຜ່​ລາມ
ໃນ​ທົ່ວ​ໂລກ ໄວ​ຣັ​ສ​ດັ່ງ​ກ່າວ ໄດ້​ຕິດ​ແປດ​ 90,000 ຄົນ ແລະ ໄດ້​ເອົາ​ຊີ​ວິດ 3,100 ຄົນ​ແລ້ວ.
ບັນດາລັດຖະມົນຕີກະຊວງການເງິນ ຈາກກຸ່ມ 7 ປະເທດ ຫຼື G7 ທີ່ມີເສດຖະກິດລ້ຳໜ້າ ກຳລັງຈັດກອງປະຊຸມສົນທະນາ ໃນວັນອັງຄານມື້ນີ້ ເພື່ອປຶກສາຫາລື ວິທີຮັບມືກັບການລະບາດຂອງໄວຣັສໂຄໂຣນາ ທີ່ໄດ້ເຮັດໃຫ້ຢ່າງໜ້ອຍ 70 ປະເທດ ມີກໍລະນີຕິດເຊື້ອໄວຣັສແລ້ວ ການສົນທະນາຂອງ ກຸ່ມ G7 ນີ້ ມີຂຶ້ນ ໃນຂະນະທີ່ ປະທານາທິບໍດີເກົາຫຼີໃຕ້ ທ່ານ ມູນ ແຈ-ອິນ ໄດ້ສະແຫວງຫາທຶນຮອນ ໃນປະເທດຂອງທ່ານ ເພື່ອຊ່ອຍໃນດ້ານອຸປະກອນການແພດ ແລະໃຫ້ຊ່ອຍເຫຼືອແກ່ທຸລະກິດຂະໜາດນ້ອຍ ທີ່ໄດ້ຮັບຜົນກະທົບຍ້ອນເສດຖະກິດຖົດຖອຍ ໃນຂະນະທີ່ພວກຄົນພາກັນຢູ່ແຕ່ໃນເຮືອນ ເກົາຫຼີໃຕ້ ເປັນປະເທດນຶ່ງທີ່ໄດ້ຖືກກະທົບໜັກທີ່ສຸດ ຢູ່ນອກປະເທດຈີນ ໂດຍມີລາຍງານຂອງຕົວເລກຫຼ້າສຸດ ໃນວັນອັງຄານມື້ນີ້ ວ່າ ມີກໍລະນີຜູ້ຕິດເຊື້ອໄວຣັສໂຄໂຣນາ ທັງໝົດ ເກືອບ 5,000 ລາຍ ທ່ານມູນ ໄດ້ກ່າວວ່າ “ໃນທົ່ວປະເທດ ໄດ້ເຂົ້າສູ່ພາວະສົງຄາມ ເພື່ອຕໍ່ສູ້ຕ້ານພະຍາດຕິດຕໍ່ນີ້ ” ສ່ວນຢູ່ໃນອີຣ່ານ ອີກຈຸດສູນກາງແຫ່ງນຶ່ງ ຊຶ່ງໄດ້ແຜ່ກະຈາຍໄວຣັສດັ່ງກ່າວ ໄປສູ່ປະເທດອື່ນໆ ໃນຂະນະທີ່ ພວກຄົນທັງຫຼາຍໄດ້ພາກັນອອກເດີນທາງ ໂດຍບັນດານັກຊ່ຽວຊານຂອງອົງການອະນາໄມໂລກ ກໍໄດ້ເດີນທາງໄປຮອດປະເທດດັ່ງກ່າວ ເພື່ອຊ່ອຍພວກພະນັກງານສາທາລະນະສຸກໃນທ້ອງຖິ່ນ ຮັບມືກັບການລະບາດນັ້ນແລ້ວ ຈີນ ກໍໄດ້ເຫັນວ່າ ຈຳນວນກໍລະນີການຕິດເຊື້ອໄວຣັສ ຂອງຕົນ ກໍໄດ້ຊ້າລົງ ໂດຍມີລາຍງານວ່າ ມີ ກໍລະນີຕິດເຊື້ອໃໝ່ 125 ລາຍ ໃນວັນອັງຄານມື້ນີ້ ຊຶ່ງເປັນຈຳນວນທີ່ຕ່ຳທີ່ສຸດໃນສອງເດືອນທີ່ຜ່ານມາ ການຊັກຊ້າລົງຢູ່ໃນຈີນ ໄດ້ມີຂຶ້ນ ຂະນະທີ່ ກໍລະນີຕິດເຊື້ອໄວຣັສ ຢູ່ແຫ່ງອື່ນໆນັ້ນ ກໍໄດ້ເພີ້ມສູງຂຶ້ນ ສະຫະລັດ ໄດ້ລາຍງານວ່າ ມີອີກສີ່ຄົນເສຍຊີວິດ ຈາກໄວຣັສໂຄໂຣນາ ໃນວັນຈັນວານນີ້ ໂດຍເຮັດໃຫ້ຈຳນວນຜູ້ເສຍຊີວິດທັງໝົດ ເພີ້ມຂຶ້ນເປັນ 6 ຄົນ ໂດຍມີກໍລະນີຜູ້ຕິດເຊື້ອໄວຣັສ ລວມທັງໝົດ ປະມານ 100 ລາຍ ໃນທົ່ວໂລກ ໄວຣັສດັ່ງກ່າວ ໄດ້ຕິດແປດ 90,000 ຄົນ ແລະ ໄດ້ເອົາຊີວິດ 3,100 ຄົນແລ້ວ ທ່ານເທໂດຣສ ອາດານົມ ເກບຣີເຢຊັສ ຜູ້ອຳນວຍການໃຫຍ່ຂອງອົງການອະນາໄມໂລກ ໄດ້ກ່າວວ່າ ຈຸດສຸມຂອງປະເທດທັງໝົດ ຄວນເປັນເລື້ອງຂອງຄວາມພະຍາຍາມ ເພື່ອຄວບຄຸມໄວຣັສອັນນີ້